Etiopija

**Etiopija** jeb oficiāli **Etiopijas Federatīvā Demokrātiskā Republika** ir valsts Austrumāfrikā.

Tā ir 27. lielākā valsts pasaulē. Pēc iedzīvotāju skaita trešā lielākā valsts Āfrikā, 13. lielākā valsts pasaulē. Robežojas ar Eritreju ziemeļos, Džibutiju ziemeļaustrumos, Somāliju austrumos un dienvidaustrumos, Keniju dienvidos, Sudānu un Dienvidsudānu rietumos.

Etiopija ir vecākā kristīgā valsts Āfrikā un viena no vecākajām valstīm pasaulē (aptuveni 60% iedzīvotāju ir kristieši). Tiek uzskatīts, ka Etiopija ir viena no pirmajām cilvēku izcelsmes vietām pasaulē. Tā bija viena no Nāciju Līgas loceklēm, pārdzīvoja fašistiskās Itālijas militāru okupāciju no 1936. līdz 1941. gadam, bet netika kolonizēta.

Pēc Eritrejas neatkarības kara Eritreja 1993. gadā referendumā nobalsoja par atdalīšanos no Etiopijas, tādā veidā Etiopija zaudēja izeju pie jūras.

Etiopija darbojas dažādās starptautiskajās organizācijās — tā ir viena no pirmajām ANO loceklēm un dibinātājvalstīm un Āfrikas savienības dibinātājlocekle, BRICS locekle.

## Vēsture
Austrumāfrika un Etiopija tiek uzskatīta par cilvēku izcelsmes vietu, kur pirms vairāk nekā 160 000 gadiem radies Homo sapiens. Ap 8. gadsimtu pirms mūsu ēras ziemeļu Etiopijas (Tigrajas) un Eritrejas teritorijā izveidojās Damotas (D'mt; ደዐመተ) valsts ar galvaspilsētu Jehu. 4. gadsimtā pirms mūsu ēras šī valsts sabruka un m.ē. 1. gadsimtā tās vietā izveidojās Aksumas valsts (ap 100–940), kuras austrumu daļa atradās mūsdienu Jemenas teritorijā. Par Aksumas valsts reliģiju m. ē. 324. gadā kļuva kristietība un tā bija otrā kristiešu valsts pasaulē aiz Armēnijas.

1270. gadā izveidojās Etiopijas impērija, ko dēvēja arī par Abesīniju.
1624. gadā jezuītu misionāri centās valstī ieviest katoļticību. Imperators Susenjoss I pārgāja katoļticībā, taču viņa dēls Fasilidess pēc iedzīvotāju sacelšanās atkal pasludināja pareizticību par valsts reliģiju un izraidīja jezuītu misionārus un eiropiešus no Etiopijas.
1889. gadā sāka valdīt imperators Maneliks II, kurš līdz savai nāvei 1913. gadā paplašināja valsts teritoriju līdz tādai, kāda ir mūsdienās, būvēja ceļus, sāka ražot elektroenerģiju, izveidoja skolas, izveidoja nodokļu sistēmu un sāka būvēt jauno Etiopijas galvaspilsētu Adisabebu.
Etiopijas neatkarību pārtrauca Otrais Itālijas—Etiopijas karš un fašistiskās Itālijas okupācija, kas ilga no 1936. līdz 1941. gadam. Pēc Itālijas iestāšanās Otrajā pasaules karā briti kopā ar Etiopijas cīnītājiem panāca Itālijas karaspēka padzīšanu no Etiopijas, lai gan līdz 1943. gadam notika īslaicīgi Itālijas partizānu uzbrukumi. Tam sekoja pilnīga Etiopijas suverenitātes atzīšana no britu puses.
1942. gada 26. augustā Etiopijā izdeva likumu, kas aizliedz verdzību. 20. gadsimta sākumā no 11 miljoniem iedzīvotāju apmēram četri miljoni bija vergi.

1974. gada 12. septembrī marksisma—ļeņinisma atbalstītāji ar PSRS atbalstu gāza Etiopijas valdību, pagaidu militārā administratīvā padome izveidoja komunistisku valsti, kuru nosauca par Etiopijas Tautas Demokrātisko Republiku. Iedzīvotāji neatbalstīja pastāvošo režīmu, sākās plaša mēroga sacelšanās un cilvēku izbraukšana. Padomju Savienības sabrukuma laikā 1990. gadā tā pārtrauca atbalstīt Etiopijas komunistu režīmu. 1993. gadā notika referendums, kura laikā tika nobalsots par Eritrejas atdalīšanos no Etiopijas. No tā laika Etiopijai nav savas jūras robežas.
1994. gadā tika pieņemta Etiopijas konstitūcija un 1995. gada maijā notika pirmās oficiālās daudzpartiju vēlēšanas.

1998. gada maijā robežu strīds ar Eritreju noveda pie Eritrejas un Etiopijas kara, kas ilga līdz 2000. gada jūnijam. Kara sekas joprojām ietekmē Etiopijas ekonomiku.
2011. gada vasarā Etiopija piedzīvoja lielāko sausumu 60 gadu laikā.
2020. gada novembrī Etiopijas ziemeļos sākās Tigrajas karš.

## Ģeogrāfija
left|thumb|250x250px|Etiopijas satelītuzņēmums
Etiopija ir pēc platības 27. lielākā valsts pasaulē. Lielākā daļa Etiopijas atrodas Āfrikas ragā, Austrumāfrikā. Etiopijai nav izejas uz jūru vai okeānu. 40% no Etiopijas platības aizņem ganību lauki, 25% meži, 12% aramzemes, 1% ilggadīgi kultūraugi, bet 22% citas zemes.

Kopējā sauszemes robeža ir 5 311 kilometrus gara. Etiopija robežojas ar sešām valstīm. Robežas garums ar Sudānu — 723 kilometri, Dienvidsudānu — 883 kilometri, Somāliju — 1 623 kilometri, Keniju — 830 kilometri, Eritreju — 912 kilometri un Džibutiju — 337 kilometri.

Etiopijai ir daudzveidīgs reljefs — kalni, tuksnesis, stepe, ielejas un zemienes. Daudzveidīgais reljefs ietekmē katra reģiona klimatu, augsnes un augu daudzveidību. Gar austrumu robežu stiepjas tuksneši, gar dienvidu robežu tropu meži, bet ziemeļu un dienvidaustrumu daļā ir kalnaini apvidi.

Augstākais kalns ir Rasdašena kalns, kura augstums sasniedz 4 550 metrus virs jūras līmeņa. Tas ir 3. augstākais kalns Āfrikā. Zemākais punkts ir Afāras ieplakā 125 metrus zem jūras līmeņa.

### Klimats
Augstums un ģeogrāfiskais novietojums rada Etiopijā trīs klimatiskās zonas. Vēsā zona atrodas vairāk nekā 2400 metru augstumā ar vidējo temperatūru 16&nbsp;°C un vidējo nokrišņu daudzumu no 1270 līdz 1280 milimetriem. 
Mērenā zona atrodas kalnos no 1400 līdz 2400 metru augstumam ar vidējo gaisa temperatūru 22&nbsp;°C un vidējo nokrišņu daudzumu no 510 līdz 1530 milimetriem. 
Karstā zona, kurā galvenokārt dominē tropiem raksturīgais klimats ar karstu, mitru laiku, vidējo temperatūru 27&nbsp;°C un vidējo nokrišņu daudzumu ap 510 milimetriem. 
Denakilas ieplaka ir karstākā vieta Etiopijā, tā atrodas 125 metrus zem jūras līmeņa un vidējā temperatūra sasniedz 50&nbsp;°C.

Vasara ilgst no jūnija līdz augustam, vasarā parasti sākas lietus sezona, kura ilgst no jūnija vidus līdz septembra vidum. Pavasaris ilgst no septembra līdz novembrim, dažkārt tiek saukts arī par ražas sezonu, jo šajā laikā sākas ražas novākšana. Ziema jeb sausuma sezona ilgst no decembra līdz februārim, laika apstākļi lielākoties ir karsti, it īpaši janvārī. Rudens ilgst no marta līdz maijam, dažkārt ar nelieliem nokrišņiem, maijs ir gada karstākais mēnesis.

### Administratīvais iedalījums

Līdz 1996. gadam Etiopija bija sadalīta 13 provincēs, daudzi no tiem izveidoti jau vēsturiski sadalītās provincēs. Kopš 1995. gada Etiopija ir sadalīta etniskajās pavalstīs un divās pilsētās ar speciālu statusu. Visapdzīvotākais no tiem ir Oromijas reģions, kurā dzīvo ap 27 miljoniem iedzīvotāju. Reģioni ir sadalīti 62 zonās. Katra zona ir sadalīta vēl mazākos rajonos jeb voredās (kopā 531 voreda). Reģioni ir veidoti pēc etniskās un politiskās piederības.
left|thumb|260x260px|Etiopijas sadalījums reģionos un pilsētās ar speciālu statusu.

   Adisabeba (pilsēta)
  Afāra
  Amhara
   Benišangula Gumiza
   Centrālā Etiopija
   Dienvidetiopija
   Dienvidrietumu Etiopija

  Dire Dava (pilsēta) 
   Gambela
   Harera
   Oromija
  Somāli
  Sidama
  Tigraja


## Iedzīvotāji
Iedzīvotāju skaits ir pieaudzis no 33,5 miljoniem 1983. gadā līdz 91,1 miljonam 2013. gadā. Pašlaik Etiopijai ir viens no augstākajiem iedzīvotāju pieauguma rādītājiem pasaulē. Tiek prognozēts, ka iedzīvotāju skaits līdz 2060. gadam būs pieaudzis līdz 210 miljoniem. Vidēji gadā iedzīvotāju skaits pieaug ap 2,5%. 
[right|thumb|270px|Svētā Georga baznīca Lalibelā, kas ir iekļauta [UNESCO Pasaules mantojuma sarakstā.]]
Etiopijas populācija ir ļoti daudzveidīga un valsts oficiālā statistika izdala ap 80 tautībām. Lielākās tautas ir oromieši un amhari. Pēc etniskās piederības oromieši ir 33,5%, amhari — 26,9%, somālieši — 9,2%, tigraji — 6,1%, sidami — 4,0%, guragi — 2,5%, velaiti — 2,3%, afāri — 1,7%, hediji — 1,7%, gamo — 1,5%, gabri – 1,4%, gedeo — 1,3%, silti – 1,3%, kafičo – 1,2% un citas tautas.

### Valodas

Etiopijā ir 90 valodas. Lielākā daļa valodu pieder afroaziātu valodu saimes kušītu, semītu un omotu atzariem. Oficiālā valsts valoda ir amharu valoda, bet reģionu oficiālās valodas ir arī tigraju, oromo, somāļu, afāru un sidamu valoda. Vispopulārākās svešvalodas ir arābu un angļu valoda. Angļu valoda ir galvenā svešvaloda skolās.

Pēc 1994. gada datiem, visizplatītākā ir oromo valoda, kurā runā ap 33,8% iedzīvotāju. Otra populārākā ir amharu valoda, kurā runā ap 26,9% iedzīvotāju, somāliešu — 6,2%, tigraju — 5,9%, sidamu — 4%, velajitu — 2,2%, guragu — 2%, afāru — 1,7%, hediju — 1,7%, gamo — 1,5% un citas valodas — 11,7%.

### Reliģija
Saskaņā ar 2007. gada skaitīšanas datiem kristieši veido 60.9% no valsts iedzīvotājiem (etiopiešu pareizticīgie 37,5%, protestanti – 20,4%, citi – 3%), musulmaņi sunnīti — 32,5%, tradicionālās ticības — 6,4%. Etiopija bija viena no pirmajām valstīm pasaulē, kas oficiāli pieņēma kristietību 4. gadsimtā kā valsts galveno reliģiju. 
Lielākās kristietības konfesijas Etiopijā ir pareizticīgo baznīca un Austrumu pareizticīgā baznīca. Katolisms ir vismazāk izplatītā no lielajām reliģijām Etiopijā, tās sekotāji ir tikai 1% no visiem iedzīvotājiem.

Aptuveni trešdaļa iedzīvotāju ir musulmaņi. Islāms Etiopijā ienācis 615. gadā, kad musulmaņu kopienas, lai izvairītos no vajāšanām, apmetās uz dzīvi Aksumas valstī. Etiopijas galvaspilsētā Adisabebā dzīvo apmēram viens miljons musulmaņu.
Līdz 1980. gadam Etiopijā dzīvoja daudz ebreju, bet vēlāk lielākā daļa ebreju ar Izraēlas valdības atbalstu pārcēlās uz Izraēlu.

## Ekonomika
Etiopija ir viena no straujāk augošajām ekonomikām pasaulē un otrā apdzīvotākā valsts Āfrikā. Tai ir arī piektā lielākā Āfrikas Subsahāras tuksneša reģiona ekonomika, kura ir spējusi piesaistīt investorus no Zviedrijas, Lielbritānijas un Ķīnas laikā, kad citi attīstības tirgi ir zaudējuši savu spožumu.
Etiopijas parāds 2012. gadā sasniedza 44,4% no IKP. Inflācija 2011. gadā bija 33%.

Valsts ekonomikas pamats ir lauksaimniecība, kas veido 46% no kopējā iekšzemes kopprodukta, kā arī nodrošina darbu vairāk nekā 85% no strādājošajiem iedzīvotājiem. Šo Āfrikas valsti bieži piemeklē sausums, kas ietekmē lauksaimniecību. 5% no nodarbinātajiem strādā rūpniecības nozarē, bet atlikušie 10% — pakalpojumu nozarē.
Galvenā Etiopijas eksporta prece ir kafija, kuru Etiopijā saražo vairāk nekā citās Āfrikas valstīs. Etiopija ir arī desmitā lielākā valsts pasaulē, kas nodarbojas ar mājlopu audzēšanu. Citas galvenās eksporta preces ir katas koks, zelts, ādas izstrādājumi un augu eļļa. Sakarā ar straujo attīstību ziedkopības nozarē Etiopija drīzumā var kļūt par vieno no lielākajām ziedu un augu eksportētājvalstīm pasaulē.

## Atsauces

## Ārējās saites

* Etiopija — foto
* Before They Pass Away: Ethiopia